Discovery: Wit mense as vredeoffers aangebied; nou woedend - Solidariteit WêreldSolidariteit Wêreld
Tuis › Nuuskantoor › Discovery: Wit mense as vredeoffers aangebied; nou woedend
Discovery: Wit mense as vredeoffers aangebied; nou woedend
Discovery se aankondiging dat 10% aandele van die Discovery Bank eksklusief aan swart kliënte beskikbaar gestel gaan word, het groot reaksie op sosiale media tot gevolg gehad. Dr Dirk Hermann, bestuurshoof van Solidariteit het 'n ope brief aan Adrian Gore, die uitvoerende hoof van Discovery geskryf waarop Gore gereageer het. Dr Hermann antwoord in 'n tweede ope brief op Gore se reaksie.
Ek sien u het gereageer op my ope brief. Opsommenderwys sê u dat Discovery, in u eie woorde, moet optree op 'n manier wat ooreenstem met die maatskaplike en wetsvereistes wat op die groep van toepassing is.
U sê dat wetgewing swart eienaarskap in die nuwe Discovery Bank vereis en dat dit spesifiek as deel van u lisensiëringsproses vereis word. U het ook 'n onderneming aan die Suid-Afrikaanse Reserwebank gegee dat daar swart eienaarskap in die nuwe Discovery Bank gaan wees.
Ek sou graag wou weet na watter maatskaplike vereiste (imperative) u verwys. As ek na u skrywe kyk, wil dit lyk of die heersende politieke ideologie ook u maatskaplike raamwerk geword het. As een van Suid-Afrika se sakereuse het u klakkeloos ingeval by die transformasie-ideologie van die regerende elite en dit sommer onkrities u eie gemaak.
Wat as dit moreel verkeerd is? Dit is jammer dat groot besigheid nie 'n kultuur het om die moraliteit van 'n magsorde uit te daag nie. Om 'n groep suiwer op grond van ras uit te sluit, was, is en bly moreel verkeerd.
U moes intree vir u kliënte en u het nie. Inteendeel, u het 'n groot deel van hulle as vredeoffer vir die regerende elite aangebied. U wit kliënte is tereg ontstoke daaroor. Hulle wil nie soos offerdiere voel nie. 'n Mediese fonds of versekeraar word in jou persoonlike ruimte toegelaat. Daar bestaan 'n band van vertroue en daardie band is gebreek.
U het u wit kliënte geminag omdat u aan regering se maatskaplike vereistes wou voldoen. Hulle het dit nie aanvaar nie en daag u uit. U het die maatskaplike vereiste wat u kliënte stel, onderskat.
Die Bankwet het nêrens 'n bepaling wat transformasie as voorvereiste vir lisensiëring stel nie.
Die Suid-Afrikaanse Reserwebank se lisensiëringsdokument noem nie een keer enige vereistes met betrekking tot transformasie nie.
Die finansiële sektor het wel 'n handves waarin teikens vervat is. Dit is egter nie wetgewing nie. Dit is 'n vrywillige dokument met riglyne en geen harde teikens nie. Geen lisensie is daaraan onderhewig nie.
Hierdie handves maak voorsiening vir verskeie ander opsies wat nie absolute uitsluiting grond van ras vereis nie. Daar kan dus aan die handves voldoen word sonder om uit te sluit. Daar kan aan alle ander wetgewing voldoen word sonder om uit te sluit.
Die Reserwebank gee geen aanduiding dat hulle dit doen nie en is in elk geval privaat en nie 'n staatsorgaan of openbare onderneming nie. Selfs al sou daar 'n kode vir goeie praktyk wees, sal geen kode 'n plig plaas om wit mense uit te sluit om 'n lisensie te bekom nie.
Ons het begrip daarvoor dat besigheid binne die werklikhede van Suid-Afrika gedoen moet word, maar 'n koue benadering van uitsluiting is verkeerd en is nie nodig nie.
U het geen moeite gedoen om 'n kreatiewe skema, wat nie uitsluitend is nie, te ontwikkel. Inteendeel – u het met trots op 'n verhoog gestaan en rasse-uitsluiting as vindingryk aangebied.
U het die mees radikale opsie gekies. Dit was volgens wetsvereistes nie nodig nie, maar u het die weg ingeslaan omdat dit volgens u die beste aan die magselite se maatskaplike vereistes voldoen.
Wat u egter totaal onderskat het, is die maatskaplike vereiste van 'n reusegroep van u huidige en toekomstige kliënte. Hulle vereis lojaliteit van Discovery want hulle is lojaal. Hulle verwag om as volle belangehouers erken te word, want hulle het Discovery gebou. Hulle wil bloot net so deel wees van u transaksies as u ander kliënte. Hulle is nie lus om deel te wees van 'n maatskappy se sosiale manipulasie nie. Hulle is al genoeg as slaansak deur die regering gebruik en daar kom Discovery en slaan hulle ook – toe slaan hulle terug.
Die maatskaplike vereistes van 'n groot deel van u kliënte gaan dit vir u baie moeilik maak om u nuwe bank te loods. U het dit reeds gestel dat die bank swaar steun op bestaande Discovery- kliënte wat daarby inkoop. U het egter nagelaat om u kliënte toe te laat om in te koop.
Daar is nie plek vir 'n uitsluitende rassetransaksie én 'n Discovery Bank nie. U sal moet besluit watter een die swaarste weeg en of u die toekoms van Discovery Bank op die spel wil plaas.